b'\n_START_ARTICLE_\nMIPS\n_START_PARAGRAPH_\nMIPS (Millions of instructions per second) on tietokoneiden suorituskyvyn mittayksikk\xc3\xb6, joka kertoo kuinka monta miljoonaa k\xc3\xa4sky\xc3\xa4 tietokone pystyy suorittamaan sekunnissa. Eri suoritinarkkitehtuureja edustavien suorittimien MIPS-luvut eiv\xc3\xa4t ole kesken\xc3\xa4\xc3\xa4n kovin hyvin vertailukelpoisia. MIPS ilmoitetaan huippunopeutena, kun taas realistinen tilanne on paljon hajanaisempi, ja vaikka muistin rakenne vaikuttaa my\xc3\xb6s paljon suoritusnopeuteen, se ei n\xc3\xa4y MIPS-luvussa._NEWLINE_N\xc3\xa4iden ongelmien johdosta termille MIPS k\xc3\xa4ytet\xc3\xa4\xc3\xa4n usein sarkastisesti my\xc3\xb6s selityst\xc3\xa4 "Meaningless Indicator of Processor Speed" eli suomennettuna suurin piirtein "merkitykset\xc3\xb6n suorittimen nopeuden mittari"._NEWLINE_Joissain yhteyksiss\xc3\xa4 MIPS-luvulla tarkoitetaan my\xc3\xb6s Dhrystone-nopeustestiohjelman antamaa tulosta; Dhrystone ilmoittaa suorittimen nopeuden verrattuna 70-luvun VAX 11/780-tietokoneeseen, eli montaako VAX 11/780n k\xc3\xa4sky\xc3\xa4 vastaavan ty\xc3\xb6m\xc3\xa4\xc3\xa4r\xc3\xa4n suoritin laskee sekunnissa. T\xc3\xa4m\xc3\xa4 mahdollistaa eri suorinarkkitehtuurien vertailun kesken\xc3\xa4\xc3\xa4n. Dhrystone on kuitenkin hyvin muinainen ja alkeellinen testiohjelma eik\xc3\xa4 sen perusteella voida tehd\xc3\xa4 paljoakaan johtop\xc3\xa4\xc3\xa4t\xc3\xb6ksi\xc3\xa4 modernien tietokoneohjelmien suorituskyvyst\xc3\xa4 eri suorittimilla.'